Argentynse Rugbyunie

Die Argentynse Rugbyunie (Spaans: Unión Argentina de Rugby, afgekort “UAR”) is die bestuursliggaam wat rugby in Argentinië beheer. Die unie is by Wêreldrugby geaffilieer en organiseer verskeie nasionale spanne, insluitend Argentinië se nasionale seniorrugbyspan vir mans (die Poemas), vroue en jeug. Hulle bestuur saam met Rugby Australia, Nieu-Seeland Rugby en die Suid-Afrikaanse Rugbyunie as ’n gesamentlike onderneming SANZAAR, die beheerliggaam van beide Superrugby en Die Rugbykampioenskap, die vernaamste rugbytoernooie in die Suidelike Halfrond. Die UAR hou ook toesig oor Sewesrugby in Argentinië en aangesien dit ’n Olimpiese sportsoort is, werk hulle met die Argentynse Nasionale Olimpiese Komitee saam.

Die UAR is op 10 April 1899 as River Plate Rugby Union gestig en het in 1987 by die Internasionale Rugbyraad (IRR, nou Wêreldrugby) aangesluit. Die Argentynse Rugbyunie bestaan uit 25 plaaslike beheerliggame, wat elkeen ’n provinsie verteenwoordig. Die hoogste rugbyliga in Argentinië is die Nacional de Clubes, met die helfte van die spanne wat uit Buenos Aires afkomstig is en die ander helfte uit die provinsies.

Naas die amptelike nasionale span roep die UAR ook ander keurspanne byeen. Die Pumitas is die o/20-nasionale span en hulle neem aan die Wêreldrugby o/20-kampioenskap deel. Kinders en jongmense word reeds op skool aan rugby bekend gestel en na gelang van hul belangstelling en talent begin hul met hul afrigting. Die Argentina XV is die tweede nasionale span van Argentinië (XV verwys na die aantal spelers in rugby).

Bo die nasionale kampioenskap word jaarliks saam met spanne uit Australië, Nieu-Seeland en Suid-Afrika die internasionale Superrugbytoernooi uitgespeel. Sedert 2015 word Argentinië deur die Jaguares verteenwoordig. Hierdie professionele span sluit die nasionale spelers in, wat nie in die Europese rugbyligas speel nie. Aangesien die seisoene min oorvleuel word talle spelers in albei professionele ligas ingespan.

Nes Italië is Argentinië die enigste van die tien Vlak 1-rugbyspanne wat tot dusver nog nie ’n wedstryd tydens ’n rugbywêreldbekertoernooi gehuisves het nie, alhoewel hulle vir die Rugbywêreldbeker 2027 aansoek gedoen, maar dié bod ter ondersteuning van die Australiese s’n laat vaar het.

Verwysings

Eksterne skakels 
  Die Argentynse Rugbyunie se tuisblad

Rugby in Argentinië
Rugbybeheerliggaam
Wêreldrugby